**Informatīvais ziņojums „Par starptautisko salīdzinošo pētījumu EUROSTUDENT”**

Informatīvais ziņojums pamato nepieciešamību piedalīties Starptautiskajā salīdzinošajā pētījumā EUROSTUDENT (turpmāk – Starptautiskais pētījums) un nepieciešamību 2016.gadā pārdalīt 5 150 *euro* dalības maksas daļas segšanai no 74.resora „Gadskārtējā valsts budžeta izpildes procesā pārdalāmais finansējums” 80.00.00 programmas „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” līdzekļiem. Starptautiskais pētījums ir izveidots, lai sekotu Eiropas studentu sociālajiem un ekonomiskajiem dzīves apstākļiem un to izmaiņām ilgtermiņā. Starptautiskais pētījums ietver trīs blokus: augstākās izglītības pieejamība, studiju apstākļi un mobilitāte. Tas ļauj salīdzināt katras valsts augstākās izglītības sistēmas sociālos aspektus, identificēt tās stiprās un vājās puses, kā arī izdarīt secinājumus par nepieciešamajiem uzlabojumiem. Starptautiskais pētījums ir daļa no Boloņas procesa augstākajā izglītībā. Starptautiskā pētījuma rezultātus izmanto izglītības politikas veidotāji, pētnieki, augstākās izglītības institūciju vadītāji un studenti, gan Eiropā, gan Latvijā. Starptautiskā pētījuma rezultāti ir nepieciešami, lai sekotu augstākās izglītības reformu mērķu sasniegšanai un ir daļa no izglītības kvalitātes monitoringa pasākumiem. Starptautiskais pētījums ļaus novērtēt augstākās izglītības pieejamību. Augstākās izglītības pieejamības nodrošināšana ir viens no Latvijas Nacionālā attīstības plānā 2014. - 2020.gadam rīcības virziena "Attīstīta pētniecība, inovācija un augstākā izglītība" definētajiem uzdevumiem, lai īstenotu kompetenču attīstību un pētniecības, inovāciju un augstākās izglītības attīstību. Starptautiskā pētījuma rezultāti būs pamats nepieciešamajiem pasākumiem, kuru mērķis būs ieviest sociāli taisnīgāku sistēmu studējošo atbalstam.

2014.gadā noslēdzoties Pasaules bankas pētījumam par starptautiskajā vidē izmantotu augstākās izglītības finansēšanas modeļu piemērotību Latvijai, Izglītības un zinātnes ministrija (turpmāk – Ministrija) sagatavoja jauna augstākās izglītības finansēšanas modeļa koncepciju. 2015.gada 9.jūnijā Ministru kabinetā tika pieņemts zināšanai konceptuālais ziņojums “Jauna augstākās izglītības finansēšanas modeļa ieviešana Latvijā”.

Tā rezultātā 2015. gadā Ministrija ir ieviesusi jauno augstākās izglītības finansēšanas modeli, kuru veido trīs pīlāri: (i) Pirmais pīlārs – studiju un pētniecības bāzes finansējums augstskolu pamatdarbības studijās un pētniecībā nodrošināšanai; (ii) Otrais pīlārs – snieguma finansējums jeb *ex post* finansējums, kas tiek piešķirts par sasniegtajiem darbības rezultātiem; (iii) Trešais pīlārs – finansējums, kas paredzēts augstākās izglītības un pētniecības piedāvājuma attīstībai atbilstoši institūcijas stratēģiskajai specializācijai un pētniecības programmai. Papildus pirmajam pīlāram – studiju vietu finansējumam, pirmo reizi tika piešķirti līdzekļi uz modernizāciju vērstā otrā pīlāra finansēšanai, no valsts budžeta apakšprogrammas 03.03.00 "Zinātniskās darbības attīstība augstskolās un koledžās" finansējot pētniecībā balstītas augstākās izglītības īstenošanu. Jaunā finansēšanas modeļa trešā pīlāra finansējums tiks ieguldīts, īstenojot Eiropas Savienības Struktūrfondu programmas “Praktiskas ievirzes pētījumi”, “Pēcdoktorantūras pētniecības atbalsts”, “P&A infrastruktūra RIS3 jomās”, “Zinātnisko institūciju institucionālās kapacitātes stiprināšana”, “Starptautiskās sadarbības atbalsts”, “Inovāciju granti studentiem”, “Augstākās izglītības STEM infrastruktūras modernizācija” un citas.

Vienlaicīgi jāatzīmē, ka tika saņemtas arī Pasaules bankas rekomendācijas izvērtēt augstākās izglītības pieejamību un tās sociālos aspektus, kas nebija Pasaules bankas pētījuma fokusā. Pašlaik augstākās izglītības pieejamība balstās uz akadēmiskām sekmēm, nevis sociālām vajadzībām. Pasaules banka iesaka nodrošināt uz sociālām vajadzībām, nevis tikai sasniegumiem, vērstu studējošo atbalstu. Būtu nepieciešams izstrādāt politikas iniciatīvas, kas ļautu līdzsvarot abus rādītājus, lai mazinātu aizvien pieaugošo sociālo nevienlīdzību Latvijā.

Pasaules bankas eksperti iesaka pārskatīt studējošo atbalsta elementus – stipendiju, kreditēšanas un kredītu dzēšanas nosacījumus, un augstākās izglītības institūciju finansēšanas modelī iekļaut sociāli taisnīgāku studējošo atbalsta sistēmu.

Lai izstrādātu jaunas politikas iniciatīvas šajā jomā, ir nepieciešams iegūt objektīvus, salīdzināmus, pēc starptautiskās metodoloģijas iegūtus datus par studentu sociāliem un ekonomiskiem dzīves apstākļiem Latvijā.

Starptautiskais pētījums ir viens no Izglītības attīstības pamatnostādnēs 2014.-2020.gadam minētajiem monitoringa pasākumiem, kas nepieciešami, lai paaugstinātu atstumtības riskam pakļauto grupu dalību augstākajā izglītībā. Iepriekšējās Starptautiskā pētījuma kārtās apkopotie dati parāda, ka studentiem no sociāli neaizsargātām grupām ir mazāks ģimenes atbalsts. Starptautiskā pētījuma salīdzinošie dati parāda, ka studentiem Latvijā, kas nedzīvo kopā ar vecākiem, ir augstāki ienākumi, un tas liecina, ka studenti līdztekus studijām strādā. Latvija ir starp tām valstīm, kuras piešķir salīdzinoši mazu publisko finansējuma atbalstu studentiem no sociāli neaizsargātām grupām.

Latvijai ir svarīgi būt Starptautiskā pētījumā iekļauto valstu vidū arī tādēļ, lai vairotu Latvijas augstākās izglītības sistēmas kā ārvalstu potenciālo studentu galamērķa atpazīstamību Eiropas kopējā augstākās izglītības telpā un ļautu novērtēt studējošo sociālos un ekonomiskos dzīves apstākļus Latvijā salīdzinājumā ar citām valstīm Eiropā.

Starptautiskais pētījums tika uzsākts pagājušā gadsimta deviņdesmitajos gados. Līdz šim ir veikti pieci Starptautiskie pētījumi, ar katru tā kārtu piesaistot arvien vairāk dalībvalstu. Starptautiskā pētījuma V kārta, kuras nobeiguma ziņojums nāca klajā 2015.gada rudenī, aptvēra 29 Boloņas procesa valstis. Latvija Starptautiskā pētījumā piedalījās jau ceturto reizi.

Dalībvalstīm pašām ir jāfinansē savu nacionālo pētījumu veikšana, bet Starptautiskā pētījuma veikšanu daļēji finansēs no Eiropas Savienības programmas izglītības, apmācības, jaunatnes un sporta jomā „*Erasmus+*” (turpmāk – programma *Erasmus+*) līdzekļiem, kas šim mērķim ir piešķirti Starptautiskā pētījuma konsorcijam, kas sastāv no septiņiem starptautiskiem partneriem. Starptautiskā pētījuma koordinators ir Vācijas Augstskolu un zinātnisko pētījumu centrs (*Deutsches Zentrum fuer Hochschul- und Wissenshaftsforschung- DZHW,* turpmāk – Koordinators). Ministrija ir parakstījusi līgumu ar Koordinatoru par dalību Starptautiskā pētījuma VI kārtā. Starptautiskā pētījuma VI kārtu, kas sākas 2016.gadā un beigsies 2019.gadā, ir paredzēts daļēji finansēt no programmas *Erasmus+* līdzekļiem un daļēji no valstu dalības maksām. Tāpat kā iepriekšējās Starptautiskā pētījuma kārtās, nacionālie pētījumi, tajā skaitā Latvijas nacionālais pētījums „Starptautiskā salīdzinošā pētījuma EUROSTUDENT daļa „Studentu sociālie un ekonomiskie dzīves apstākļi Latvijā”” jāveic par pašu dalībvalstu līdzekļiem.

Iepriekšējā Starptautiskā pētījuma kārta pilnībā tika veikta par Eiropas Savienības Mūžizglītības programmas līdzekļiem, bet Latvijas nacionālais pētījums 2013.gadā tika veikts par Ministrijas valsts budžeta līdzekļiem, izsludinot atklātu konkursu. Konkursā uzvarēja un pētījumu veica Latvijas Universitātes Filozofijas un socioloģijas institūts. Nacionālā pētījuma veikšanai nepieciešamais finansējums 2013.gadā tika piešķirts budžeta apakšprogrammas 06.16.00. “Izglītības sistēmas vadības nodrošināšana” ietvaros.

Nacionālā pētījuma veikšanai 2017.gadā nepieciešami līdzekļi 20 000 *euro* apjomā, plānojot tos valsts budžeta apakšprogrammas 97.02.00 “Nozares vadības atbalsta pasākumi” ietvaros. Nacionālā pētījuma veikšanai nepieciešamais finansējums aprēķināts, pamatojoties uz iepriekšējā iepirkuma konkursā iesniegto piedāvājuma cenām, kuras svārstījās robežās no 17000 *euro* līdz 23000 *euro*. Nacionālā pētījuma veikšanai nepieciešamais finansējums tiks izmaksāts 2017.gada laikā, plānojot vairākus starpmaksājumus par pētījuma darba nodevumiem. Kopumā, tiks apmaksāts viens pētījums 2017. gadā, un līdzekļi pēc 2017. gada nebūs vajadzīgi. Plānotais pētījuma laika grafiks ir no 2017.gada marta līdz 2017.decembrim. Provizoriskais pētījuma realizācijas grafiks norādīts 1. tabulā.

*Pētījuma realizācijas grafiks 1.tabula*

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| *Posms* | Mēnesis | | | | | | | | | |
| 03 | 04 | 05 | 06 | 07 | 08 | 09 | 10 | 11 | 12 |
| Izlases detalizēta izstrāde | X |  |  |  |  |  |  |  |  |  |
| Instrumentārija izstrāde | X | X |  |  |  |  |  |  |  |  |
| Aptaujas lauka darbs |  | X | X | X |  |  |  |  |  |  |
| Datu sākotnējā apstrāde |  |  |  | X | X |  |  |  |  |  |
| Datu analīze un gala pārskata sagatavošana |  |  |  |  | X | X | X |  |  |  |
| Datu deponēšana EUROSTUDENT tiešsaistes sistēmā |  |  |  |  |  |  |  | X | X |  |
| Pētījuma aktivitāšu koordinēšana nacionālajā un starptautiskajā līmenī | X | X | X | X | X | X | X | X | X | X |

Nacionālais pētījums tiks veikts, izvēloties tā izpildītāju atklāta konkursa kārtībā. Nacionālā pētījuma ietvaros tā izpildītājam jāveic reprezentatīva pilna laika studentu aptauja juridisko personu, tajā skaitā valsts, dibinātajās augstākās izglītības institūcijās. Izlases lielums – vismaz 2000 studentu. Par minētajiem līdzekļiem konkursa uzvarētājam būs jāveic šādi uzdevumi:

1. Piedalīties Starptautiskā pētījuma darba grupā anketas izstrādē;

2. Pārtulkot Starptautiskā pētījuma anketu no angļu valodas uz latviešu valodu;

3. Regulāri komunicēt un savlaicīgi sniegt informāciju Starptautiskā pētījuma Koordinatoram;

4. Piedalīties Starptautiskā pētījuma sanāksmēs;

5. Sniegt regulārus ziņojumus Ministrijai par Starptautiskā pētījuma norises gaitu;

6. Sagatavot aptaujas atskaiti par Latvijas studentu sociālajiem un ekonomiskajiem dzīves apstākļiem, kuru iespējams ievietot Ministrijas interneta vietnē.

Latvijai ņemot vērā gan Iekšzemes kopprodukta (turpmāk – IKP) rādītājus, gan studējošo skaitu, Starptautiskā pētījuma Koordinators sadarbībā ar *Erasmus+* programmas Izglītības, audiovizuālās jomas un kultūras izpildaģentūru (*EACEA - The Education, Audiovisual and Culture Executive Agency of the European Union,* turpmāk - Izpildaģentūra) ir aprēķinājuši dalības maksu – 20 600 *euro*, no kuriem 5 150 *euro* jāsedz pašai dalībvalstij, bet 15 450 *euro* tiks segti no *Erasmus+* programmas līdzekļiem (turpmāk - ES finansējums). Dalības maksa paredzēta visam Starptautiskā pētījuma periodam no 2016.gada līdz 2019.gadam un jāsamaksā Koordinatoram vienā maksājumā līdz 2016.gada 31.jūlijam. Dalības maksa pilnā apmērā 20 600 EUR tiks segta no budžeta apakšprogrammas 70.11.00 “Dalība Eiropas Savienības izglītības sadarbības projektos”.

Lai kvalificētos ES finansējuma saņemšanai, valstij ir jābūt Eiropas Savienības *Erasmus+* programmas dalībniekam. Latvija atbilst šim nosacījumam un Ministrija, kā atbildīgā valsts iestāde, ir pilnvarota rīkoties attiecībā uz programmas *Erasmus+* ieviešanu Latvijā. 2016.gada janvārī Ministrija iesniedza pieteikumu Izpildaģentūrai, lai nodrošinātu Starptautiskā pētījuma dalības maksas ES finansējumu, pirms Ministrija veic samaksu Koordinatoram.

Pamatojoties uz Ministru kabineta 2010.gada 18.maija noteikumiem Nr.464 „Noteikumi par 74.resora „Gadskārtējā valsts budžeta izpildes procesā pārdalāmais finansējums” 80.00.00 programmā plānoto līdzekļu pārdales kārtību Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”, Ministrija ir sagatavojusi Ministru kabineta sēdes protokollēmuma projektu par līdzekļu pārdali 2016.gadā 5 150 *euro* apmērā Starptautiskā pētījuma dalības maksas valsts daļas segšanai, bet Latvijas nacionālā pētījuma „Starptautiskā salīdzinošā pētījuma EUROSTUDENT daļa „Studentu sociālie un ekonomiskie dzīves apstākļi Latvijā”” tiks plānota 2017.gadā valsts budžeta apakšprogrammas 97.02.00 “Nozares vadības atbalsta pasākumi” ietvaros.

Izglītības un zinātnes ministrs K.Šadurskis

Vizē:

Izglītības un zinātnes ministrijas   
valsts sekretāre    L.Lejiņa

25.05.16.

1398

Kvēps, 67047759

gatis.kveps@izm.gov.lv